स्वतंत्रता दिवस से पहले कश्मीर में सुरक्षा व्यवस्था बढ़ाई गई
स्वतंत्रता दिवस से पहले कश्मीर में सुरक्षा व्यवस्था बढ़ा दी गई है और बृहस्पतिवार को श्रीनगर तथा विभिन्न जिला मुख्यालयों में फुल ड्रेस रिहर्सल की गई। अधिकारियों ने यह जानकारी दी।
श्रीनगर: स्वतंत्रता दिवस से पहले कश्मीर में सुरक्षा व्यवस्था बढ़ा दी गई है और बृहस्पतिवार को श्रीनगर तथा विभिन्न जिला मुख्यालयों में फुल ड्रेस रिहर्सल की गई। अधिकारियों ने यह जानकारी दी। उन्होंने बताया कि आतंकियों के किसी भी गलत मंसूबे को नाकाम करने के लिए घाटी और शहर के कई स्थानों पर पुलिस और अर्धसैनिक बलों की भारी मात्रा में तैनाती की गई है। उन्होंने कहा कि स्वतंत्रता दिवस समारोह के मुख्य स्थल शेर-ए-कश्मीर स्टेडियम के पास वाहनों का औचक निरीक्षण किया जा रहा है। अधिकारियों ने कहा कि घाटी के अन्य जिलों में भी सुरक्षा व्यवस्था के बाबत एहतियाती उपाय किए जा रहे हैं। उप राज्यपाल मनोज सिन्हा, शनिवार को स्वतंत्रता दिवस समारोह की अध्यक्षता करेंगे। संघ शासित प्रदेश बनने के बाद जम्मू कश्मीर में पहली बार स्वतंत्रता दिवस मनाया जाएगा। 